บริษัทประกันยิ้ม จลาจลหลายจ. จ่ายจริงจิ๊บจ๊อย
&nbsp;
20 ส.ค. 2554

โพสต์ทูเดย์ — ไทยรีฯ จ่ายค่าสินไหมต่ำกว่าคาด หดเหลือไม่เกิน 30 ล้านบาท จากเป้าเดิม 90 ล้านบาท ยันไม่กระทบฐานะการเงิน
นางฐิตาพร ธารากิจ รองผู้อำนวยการใหญ่ บริษัท ไทยรับประกันภัยต่อ หรือไทยรีฯ เปิดเผยว่า หลังจากที่ไทยรีฯ ได้รวบรวมข้อมูลทั้งหมดจากบริษัทประกันภัยเพื่อประเมินผลกระทบที่เกิดขึ้นจากเหตุจลาจลวางเพลิงใน กทม.และหลายจังหวัด พบว่าความเสียหายสุทธิที่เกิดจากภัยก่อการร้ายในครั้งนี้มีผลกระทบต่อไทยรีฯ ไม่เกิน 30 ล้านบาท ลดลงจากตัวเลขเดิมที่เคยประเมินไว้ว่าจะอยู่ที่ประมาณ 90 ล้านบาท ตามที่ได้เคยแจ้งให้ทราบไปก่อนหน้านี้เมื่อวันที่ 24 พ.ค. 
นายวรวิทย์ โรจน์รพีธาดา กรรมการและเลขานุการ บริษัท กรุงเทพประกันภัย กล่าวว่า บริษัทได้ประเมินความเสียหายเบื้องต้นจากเหตุการณ์ความไม่สงบที่มีความเสียหายเบื้องต้น 82 ล้านบาท และเมื่อหักประกันภัยต่อแล้ว ความเสียหายสุทธิที่บริษัทต้องรับผิดชอบเองเป็นจำนวนเงินประมาณ 7 ล้านบาท
นอกจากนี้ ยังมีรถยนต์ของลูกค้าที่ได้รับความเสียหายจากภัยก่อการร้าย 2 คัน ซึ่งได้ทำประกันภัยรถยนต์ภาคสมัครใจประเภท 1 ไว้ และได้รับความคุ้มครองตามกรมธรรม์ ความเสียหายรวมเป็นจำนวนเงินประมาณ 9 แสนบาท ดังนั้นความเสียหายที่เกิดขึ้นจากเหตุการณ์ความไม่สงบดังกล่าวจึงมิได้ส่งผลกระทบต่อฐานะทางการเงินและการดำเนินธุรกิจ
ทั้งนี้ ผู้เอาประกันภัยที่ได้ทำประกันภัยทรัพย์สินไว้ประกอบด้วย กรมธรรม์อัคคีภัย ประกันภัยความเสี่ยงภัยทรัพย์สิน และประกันภัยเบ็ดเตล็ด รวมทั้งสิ้น 53 ฉบับ แต่มีผู้เอาประกันเพียง 2 ราย ที่ได้ทำประกันภัยการก่อการร้ายไว้ และได้รับความคุ้มครอง